C 235/9

Publicarea unei cereri de modificare a caietului de sarcini al unei denumiri din sectorul vitivinicol în conformitate cu articolul 105 din Regulamentul (UE) nr. 1308/2013 al Parlamentului European și al Consiliului

(2019/C 235/07)

Prezenta publicare conferă dreptul de opoziție la cererea de înregistrare în temeiul articolului 98 din Regulamentul (UE) nr. 1308/2013 al Parlamentului European și al Consiliului (1) în termen de două luni de la data acestei publicări.

CERERE DE MODIFICARE A CAIETULUI DE SARCINI

„VALLAGARINA”

PGI-IT-A0756-AM03

Data cererii: 20.6.2017

1. Norme aplicabile modificării

Articolul 105 din Regulamentul (UE) nr. 1308/2013 – modificare care nu este minoră

2. Descrierea și justificarea modificării

2.1. Adăugarea de noi categorii de vinuri spumante

Modificarea vizează adăugarea următoarelor categorii și tipuri de vinuri spumante:

„vin spumant” alb și roze;

„vin spumant de calitate” alb și roze;

„vin spumant de calitate de tip aromat” alb.

Modificarea prevede că:

— tipurile „vin spumant” și „vin spumant de calitate” trebuie obținute exclusiv din următoarele soiuri de struguri: Chardonnay, Pinot Bianco, Pinot Grigio, Pinot Nero și Müller-Thurgau; cu excepția soiului Pinot Grigio, este posibil să se indice pe etichetă denumirea unuia sau a două dintre aceste soiuri de struguri;

— tipul „vin spumant de calitate de tip aromat” trebuie obținut exclusiv din soiul de struguri Moscato Giallo, care poate fi menționat în denumirea și prezentarea produsului.

Multe dintre vinurile spumante de primă importanță au fost produse mult timp în provinciile Trento și Verona prin utilizarea metodei fermentării secundare în recipiente de mare capacitate (metoda Charmat). Scopul acestei cereri de modificare este de a conferi acestor vinuri un nivel mai ridicat de protecție și o legătură mai strânsă cu teritoriul de origine prin includerea lor în caietul de sarcini al IGP „Vallagarina”, aplicându-le aceleași norme care se aplică de mult timp vinurilor liniștite și vinurilor petiante.

Pe lângă faptul că oferă consumatorilor o indicație precisă cu privire la originea geografică a vinului, posibilitatea de a include aceste produse în categoria IGP „Vallagarina” ar trebui, de asemenea, să justifice poziționarea superioară a acestora pe scala prețurilor, cu o ajustare a prețului per sticlă, și, în consecință, a valorii strugurilor utilizați.

În plus, distincția conferită de denumirea IGP „Vallagarina” ar permite producției locale să se diferențieze de gama largă de vinuri spumante anonime, generice sau cu denumire de soi, și să evite politica de prețuri impusă de prezența pe scară largă a unor astfel de produse pe piață.

Descrierea legăturii cu mediul geografic arată că producția de vinuri spumante din cele trei categorii (vin spumant, vin spumant de calitate și vin spumant de calitate de tip aromat) are o tradiție îndelungată pe teritoriul aferent IGP „Vallagarina”.

Modificarea vizează următoarele secțiuni ale documentului unic: secțiunile 2.3 „Categoriile de produse vitivinicole”, 3.4 „Descrierea vinurilor”, 2.5 „Practici oenologice specifice”, 2.8 „Legătura cu aria geografică” și articolele 1, 2, 5 și 6 din caietul de sarcini.

2.2. Includerea de noi soiuri clasificate ca fiind „sub observație” în combinația de soiuri de struguri

Descriere și motive

Descriere: Modificarea vizează includerea în combinația de soiuri de struguri pentru IGP „Vallagarina” a următoarelor soiuri din provincia Trento și, respectiv, Verona:

— BRONNER* (B)/(Trento);

— HELIOS* (B)/(Trento);

— JOHANNITER* (B)/(Trento);

— SOLARIS* (B)/(Trento);

— TURCA (N)/(Trento);

— ANCELLOTTA (N)/(Verona);

— GOLDTRAMINER (B)/(Verona);

— GOSEN (N)/(Verona);

— OSELETA (N)/(Verona);

— PETIT VERDOT (N)/(Verona);

— REBO (N)/(Verona);

— ROSSIGNOLA (N)/(Verona);

— SANGIOVESE (N)/(Verona);

— SAUVIGNON (B)/(Verona);

— SENNEN (N)/(Verona);

— SYRAH (N)/(Verona);

— TREBBIANO GIALLO (N)/(Verona);

— TREBBIANO ROMAGNOLO (B)/(Verona);

— VELTLINER (B)/(Verona).

În conformitate cu legislația Uniunii Europene aplicabilă, utilizarea acestor soiuri pentru a produce vinuri cu IGP este permisă de legislația națională aplicabilă privind clasificarea soiurilor de viță-de-vie.

Prin urmare, aceste noi soiuri de struguri sunt adăugate la cele deja cuprinse în caietul de sarcini. Soiurile marcate cu un asterisc în lista de mai sus provin din hibrizi interspecifici de Vitis vinifera și alte specii.

Scopul modificării este de a extinde combinația de soiuri de struguri pentru vinurile cu IGP „Vallagarina” pentru a include noi soiuri de struguri din provinciile în cauză, și anume Trento și Verona.

Prin urmare, valoarea adăugată poate fi regăsită în numărul mai mare de vinuri cu IGP „Vallagarina” oferite, ca urmare a includerii unor soiuri noi, care au implicat, în unele cazuri, recuperarea vechilor soiuri locale aflate pe cale de dispariție și, în alte cazuri, promovarea anumitor soiuri „rezistente”, care nu necesită decât o utilizare limitată a produselor de protecție a plantelor.

Aceste soiuri nu pot fi utilizate în producția de vinuri cu DOP, însă, ca urmare a modificării, pot fi menționate și promovate pe etichetele respectivelor vinurilor cu IGP.

Modificările recente ale legislației naționale, în conformitate cu dispozițiile relevante ale legislației UE, au oferit, printre altele, posibilitatea de a produce vinuri cu IGP utilizând soiuri de viță-de-vie provenite din hibrizi interspecifici de Vitis vinifera și alte specii.

întrucât astfel de soiuri sunt rezistente în mod natural la principalii agenți patogeni ai viței-de-vie (mană și făinare), acestea necesită doar o utilizare limitată a tratamentelor chimice. Această caracteristică specifică presupune cultivarea soiurilor respective, în principal, în apropierea zonelor „sensibile”, cum ar fi școlile, zonele urbane, spațiile sportive, rutele de ciclism, spitalele etc., astfel încât în aceste zone să se asigure un nivel ridicat de protecție a sănătății.

Prin urmare, luând în considerare aceste calități care asigură protecția mediului, creșterea suprafețelor cultivate cu soiurile în cauză și rezultatele favorabile obținute prin vinificarea acestor soiuri inovatoare, prezenta modificare urmărește să ofere și acestor produse nivelul necesar de recunoaștere și protecție.

Posibilitatea de a introduce vinuri cu IGP pe piață cu denumirile acestor soiuri indicate pe etichete le-ar spori valoarea.

Posibilitatea menționării pe etichetă a acestor soiuri, împreună cu indicația geografică „Vallagarina”, ar spori valoarea produselor individuale. Ar trebui să se aibă în vedere faptul că, uneori, aceste soiuri nu sunt foarte cunoscute sau apreciate de consumatori deoarece, până în prezent, nu a fost posibilă menționarea lor pe etichetele vinurilor în cauză.

În orice caz, se menține posibilitatea utilizării soiurilor respective, în orice proporție, în producția vinurilor albe cu IGP „Vallagarina”.

Modificarea vizează secțiunea 2.7 din documentul unic „Principale soiuri de struguri” și articolele 2, 5 și 8 din caietul de sarcini.

2.3. Derogări pentru producția de vin în zonele învecinate

În ceea ce privește derogările pentru efectuarea operațiunilor de prelucrare, aria geografică a fost adăugată și definită în conformitate cu dispozițiile legislației UE în domeniu.

În acest sens, s-a stabilit că, pe lângă aria de producție a strugurilor definită la articolul 3, vinul poate fi produs, de asemenea, pe întreg teritoriul administrativ al provinciilor Trento și Verona.

În plus, vinurile cu IGP „Vallagarina” pot fi prelucrate pe întreg teritoriul regiunii Veneto și în regiunea învecinată Lombardia, cu condiția ca exploatațiile în cauză să poată demonstra că au o tradiție neîntreruptă în producerea vinurilor cu IGP „Vallagarina” și/sau în transformarea acestora în vinuri petiante în ultimele cinci campanii vitivinicole.

Prin urmare, această modificare va prevedea, în conformitate cu regulamentul aplicabil, norme de prelucrare a vinurilor cu IGP „Vallagarina” și în unitățile administrative învecinate din aria de producție a strugurilor definită, care include regiunile Veneto și Lombardia. Pentru ca exploatațiile în cauză să fie eligibile pentru aplicarea derogării care le permite producția de vinuri și/sau transformarea acestora în vinuri petiante în unitățile administrative menționate, care sunt mai extinse decât provinciile respective, acestea trebuie să demonstreze că, în cazul vinurilor cu IGP „Vallagarina”, au desfășurat aceste activități în mod continuu pe parcursul ultimelor cinci campanii vitivinicole.

Această derogare se bazează pe o tradiție consacrată și permite producătorilor în cauză să utilizeze, de asemenea, instalații de prelucrare situate în zonele din vecinătatea ariei de producție a strugurilor menționate anterior; în același timp, derogarea nu se extinde la alte unități de prelucrare, printre altele, pentru a simplifica controalele necesare.

Această modificare vizează secțiunea 2.9 din documentul unic „Condiții suplimentare esențiale” și articolul 5 din caietul de sarcini.

2.4. Detalii privind practica oenologică de cupajare a vinurilor

Alineatul de la articolul 5 referitor la practica oenologică de cupajare a vinurilor și a musturilor de struguri este reformulat pentru a exclude posibilitatea utilizării, chiar dacă numai parțial, a vinurilor obținute din alte soiuri de struguri decât cele care pot fi cultivate în provinciile Trento și Verona.

Modificarea, deși este mai restrictivă în comparație cu caietele de sarcini anterioare, are drept scop să ofere operatorilor informații mai clare cu privire la posibilitățile de utilizare a practicii tradiționale de cupajare. Această clarificare urmărește să prevină ca practica cupajării cu alte soiuri de struguri decât cele care pot fi cultivate în provinciile în cauză să afecteze negativ caracterizarea și caracteristicile specifice ale vinurilor în cauză.

Această modificare vizează secțiunea 2.5 din documentul unic „Practici oenologice” și articolul 5 din caietul de sarcini.

2.5. Eliminarea tipului de soi „Pinot Grigio”

Soiul de struguri „Pinot Grigio” nu mai poate fi menționat în denumirea și prezentarea vinurilor liniștite, petiante și spumante cu IGT „Vallagarina”, nici în cazul în care pe etichetă sunt menționate două soiuri de struguri.

Eliminarea tipului de soi „Pinot Grigio” intervine ca urmare a formulării, în paralel, a cererii de protecție a DOP „Delle Venezie”, pentru care este rezervată utilizarea acestui tip de soi. Această decizie a fost convenită în cadrul lanțului de producție și scopul său este de a acorda denumirea de origine cu cel mai înalt statut pentru vinul obținut din soiul „Pinot Grigio”, care este cel mai specific și reprezentativ soi din nord-estul Italiei.

Această modificare vizează punctul 2.4 „Descrierea vinurilor”, punctul 2.7 „Principalele soiuri de struguri” și punctul 2.9 „Condiții suplimentare esențiale” din documentul unic și articolele 2 și 7 din caietul de sarcini.

2.6. Actualizarea structurii de control

Structura de control a fost actualizată: Camera de comerț, industrie, artizanat și agricultură din Trento este indicată ca structură de control în locul Ministerului pentru politici agricole, alimentare și forestiere.

Motivul modificării constă în faptul că, începând cu 1 august 2012, Camera de comerț, industrie, artizanat și agricultură din Trento a preluat sarcina Ministerului pentru politici agricole, alimentare și forestiere de a efectua inspecții în cadrul lanțului de producție pentru IGP „Vallagarina”.

Această modificare vizează articolul 9 din caietul de sarcini și nu afectează documentul unic.

DOCUMENT UNIC

1. Denumirea produsului

Vallagarina

2. Tip de indicație geografică

IGP – Indicație geografică protejată

3. Categorii de produse vitivinicole

1. Vin

4. Vin spumant

5. Vin spumant de calitate

6. Vin spumant de calitate de tip aromat

8. Vin petiant

4. Descrierea vinului (vinurilor)

„Vallagarina” Bianco – Categorii Vin (1) și Vin petiant (8), inclusiv cu specificarea unuia sau a două soiuri de struguri, cu excepția soiului Pinot Grigio

Spectrul de culori al diverselor tipuri de vinuri albe variază de la galben-pai la galben-auriu, ocazional cu nuanțe de verde-pal sau de cupru. Acestea au o aromă fină, cu note fructate, uneori aromate, care reflectă soiul principal de struguri utilizat pentru producerea vinului. Gustul este armonios și bine structurat, variind de la sec la dulce, cu un echilibru adecvat între concentrația alcoolică și aciditate.

În cazul vinului petiant alb, prezența dioxidului de carbon conferă vinului prospețime și vivacitate.

Categoriile și tipurile de vin alb care indică denumirea unuia sau a două soiuri de struguri trebuie să aibă caracteristicile organoleptice ale soiului sau ale soiurilor de struguri relevante din care a fost obținut vinul, în special în ceea ce privește caracteristicile culorii.

Producerea vinului din două soiuri diferite de struguri care au aceeași culoare este o practică bine stabilită și răspândită. Pentru a se asigura faptul că aceste vinuri reflectă caracteristicile ambelor soiuri de struguri din care sunt produse, soiul de struguri „minor” trebuie să reprezinte în continuare peste 15 % din total, iar soiurile trebuie indicate pe etichetă în ordinea descrescătoare a cantității de struguri utilizate în mod efectiv.

Tăria alcoolică totală minimă în volume: 9,0 %;

Limita minimă a extractului fără zahăr: 14,0 g/l.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) Aciditatea totală minimă 3,5 în grame pe litru, exprimată ca acid tartric Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru)

Orice fel de parametri analitici care nu sunt menționați respectă limitele stabilite în legislația națională și în legislația UE.

„Vallagarina” Rosato – Categorii Vin (1) și Vin petiant (8), inclusiv cu specificarea unuia sau a două soiuri de struguri, cu excepția soiului Pinot Grigio

Vinurile roze constituie un grup de produse „gata de consum”, obținute în principal din soiurile de struguri Schiava și Merlot.

Acestea sunt de culoare roz de diferite intensități, în funcție de procesul de vinificație și de durata contactului cu pielița. Vinurile roze au arome delicate de fructe, care amintesc de fructele de pădure; gustul variază de la sec la dulce și se caracterizează printr-un grad înalt de prospețime; vinul este ușor băubil, în special vinul petiant.

În cazul vinului petiant roze, prezența dioxidului de carbon conferă vinului prospețime și vivacitate.

Categoriile și tipurile de vin care indică denumirea unuia sau a două soiuri de struguri trebuie să aibă caracteristicile organoleptice ale soiului sau ale soiurilor de struguri relevante din care a fost obținut vinul, în special în ceea ce privește caracteristicile culorii.

Producerea vinului din două soiuri diferite de struguri cu aceeași culoare este o practică bine stabilită și răspândită. Pentru a se asigura faptul că aceste vinuri reflectă caracteristicile ambelor soiuri de struguri din care sunt produse, soiul de struguri „minor” trebuie să reprezinte în continuare peste 15 % din total, iar soiurile trebuie indicate pe etichetă în ordinea descrescătoare a cantității de struguri utilizate în mod efectiv.

Tăria alcoolică totală minimă în volume: 9,0 %;

Limita minimă a extractului fără zahăr: 15,0 g/l.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) Aciditatea totală minimă 3,5 în grame pe litru, exprimată ca acid tartric Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru)

Orice fel de parametri analitici care nu sunt menționați respectă limitele stabilite în legislația națională și în legislația UE.

„Vallagarina” Rosso – Categorii Vin (1) și Vin petiant (8), inclusiv cu specificarea unuia sau a două soiuri de struguri

Aceste vinuri sunt de culoare roșu-rubiniu mai mult sau mai puțin intensă, uneori cu nuanțe de portocaliu pe măsură ce vinul se maturizează.

Aroma este fructată, uneori cu note eterice de intensitate variabilă, care se dezvoltă în cazul în care vinul este vechi. Gustul este armonios, de la sec la dulce. Tipul Novello exprimă aroma și savoarea asociate cu tehnica specifică de macerare carbonică utilizată pentru producerea vinului din struguri.

În cazul vinului petiant roșu, prezența dioxidului de carbon conferă vinului prospețime și vivacitate.

Categoriile și tipurile de vin roșu care indică denumirea unuia sau a două soiuri de struguri trebuie să aibă caracteristicile organoleptice ale soiului sau ale soiurilor de struguri relevante din care a fost obținut vinul, în special în ceea ce privește culoarea.

Producerea vinului din două soiuri diferite de struguri care au aceeași culoare este o practică bine stabilită și răspândită. Pentru a se asigura faptul că aceste vinuri reflectă caracteristicile ambelor soiuri de struguri din care sunt produse, soiul de struguri „minor” trebuie să reprezinte în continuare peste 15 % din total, iar soiurile trebuie indicate pe etichetă în ordinea descrescătoare a cantității de struguri utilizate în mod efectiv.

Tăria alcoolică totală minimă în volume:

— 11,0 % în cazul tipului „Novello”;

— 9,0 % pentru alte tipuri;

Limita minimă a extractului fără zahăr: 18,0 g/l.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) Aciditatea totală minimă 3,5 în grame pe litru, exprimată ca acid tartric Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru)

Orice fel de parametri analitici care nu sunt menționați respectă limitele stabilite în legislația națională și în legislația UE.

„Vallagarina” Bianco – Categorii Vin spumant (4) și Vin spumant de calitate (5), inclusiv cu specificarea unuia sau a două soiuri de struguri, cu excepția soiului Pinot Grigio

Aceste tipuri pot fi obținute numai din soiurile Chardonnay, Pinot Bianco, Pinot Grigio, Pinot Nero și Müller-Thurgau, fie singure, fie în combinație.

Vinurile au o culoare ce variază de la galben-pai la galben-auriu, cu nuanțe de verde-pal și formează un guler fin și persistent de spumă; au o aromă fină, uneori fructată, cu tentă de drojdie.

Gustul este vioi și armonios, de la brut natural la dulce.

Categoriile și tipurile de vin spumant alb care indică denumirea unuia sau a două soiuri de struguri trebuie să aibă caracteristicile organoleptice ale soiului sau ale soiurilor de struguri relevante din care a fost obținut vinul, în special în ceea ce privește caracteristicile culorii, cu excepția strugurilor Pinot Nero fermentați fără pieliță și utilizați pentru a produce vinuri spumante și vinuri spumante de calitate.

Producerea vinului din două soiuri diferite de struguri care au aceeași culoare este o practică bine stabilită și răspândită. Pentru a se asigura faptul că aceste vinuri reflectă caracteristicile ambelor soiuri de struguri din care sunt produse, soiul de struguri „minor” trebuie să reprezinte în continuare peste 15 % din total, iar soiurile trebuie indicate pe etichetă în ordinea descrescătoare a cantității de struguri utilizate în mod efectiv.

Tăria alcoolică totală minimă în volume: 11,0 %;

Limita minimă a extractului fără zahăr: 14,0 g/l.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 10,5 Aciditatea totală minimă 4,5 în grame pe litru, exprimată ca acid tartric Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru)

Orice fel de parametri analitici care nu sunt menționați respectă limitele stabilite în legislația națională și legislația UE.

„Vallagarina” Rosato – Categorii Vin spumant (4) și Vin spumant de calitate (5), inclusiv cu specificarea unuia sau a două soiuri de struguri, cu excepția soiului Pinot Grigio

Aceste tipuri pot fi obținute numai din vinuri produse din soiurile Chardonnay, Pinot Bianco, Pinot Grigio, Pinot Nero și Müller-Thurgau, fie singure, fie în combinație.

Vinurile spumante roze sunt de culoare roz mai mult sau mai puțin intensă și formează un guler fin și persistent de spumă; au o aromă fină, uneori fructată, cu tentă de drojdie.

Gustul este vioi și armonios, de la brut natural la dulce.

Categoriile și tipurile de vinuri spumante roze care indică denumirea unuia sau a două soiuri de struguri trebuie să aibă, pe lângă caracteristicile menționate anterior, caracteristicile organoleptice ale soiului sau ale soiurilor de struguri relevante din care a fost obținut vinul, la momentul introducerii pe piață.

Producerea vinului din două soiuri diferite de struguri care au aceeași culoare este o practică bine stabilită și răspândită. Pentru a se asigura faptul că aceste vinuri reflectă caracteristicile ambelor soiuri de struguri din care sunt produse, soiul de struguri „minor” trebuie să reprezinte în continuare peste 15 % din total, iar soiurile trebuie indicate pe etichetă în ordinea descrescătoare a cantității de struguri utilizate în mod efectiv.

Tăria alcoolică totală minimă în volume: 11,0 %;

Limita minimă a extractului fără zahăr: 14,0 g/l.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 10,5 Aciditatea totală minimă 4,5 în grame pe litru, exprimată ca acid tartric Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru)

Orice fel de parametri analitici care nu sunt menționați respectă limitele stabilite în legislația națională și în legislația UE.

„Vallagarina” Bianco – Categoria Vin spumant de calitate de tip aromat (6), inclusiv cu specificarea soiului de struguri Moscato Giallo

Acest tip poate fi produs numai din must de struguri sau din must de struguri parțial fermentat din soiul Moscato Giallo.

Vinul spumant de calitate de tip aromat alb are o culoare ce variază de la galben-pai la galben-auriu, cu nuanțe de verde-pal, și formează un guler fin și persistent de spumă. Aroma este parfumată, fină și tipică pentru Moscato, iar gustul este vioi, de la extra brut la dulce.

Tăria alcoolică totală minimă în volume: 11,0 %;

Limita minimă a extractului fără zahăr: 14,0 g/l.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 6,0 Aciditatea totală minimă 5,0 în grame pe litru, exprimată ca acid tartric Aciditatea volatilă maximă (în miliechivalenți pe litru) Cantitatea totală maximă de dioxid de sulf (în miligrame pe litru)

Orice fel de parametri analitici care nu sunt menționați respectă limitele stabilite în legislația națională și în legislația UE.

5. Practici oenologice

(a) Practici oenologice esențiale

Practica oenologică de cupajare a musturilor și a vinurilor de struguri

Restricții relevante privind producerea vinurilor

Caietul de sarcini permite cupajarea musturilor și a vinurilor până la 15 %, în conformitate cu legislația Uniunii Europene în domeniu, cu musturi și vinuri de struguri, inclusiv din alte areale viticole italiene, cu condiția ca acestea să fi fost obținute din soiuri nearomate de struguri clasificate ca fiind „apte pentru cultivare” sau aflate „sub observație” în provinciile Trento și Verona.

Practica oenologică a transformării în vinuri spumante

Restricții relevante privind producerea vinurilor

Transformarea în vin spumant este permisă numai prin utilizarea metodei fermentării secundare în recipiente de mare capacitate (autoclave).

(b) Producții maxime

Tipurile „Vallagarina” Bianco, Rosato și Rosso fără indicarea soiului de struguri

23 000 kg de struguri la hectar

Tipurile „Vallagarina” care specifică soiul de struguri – pentru strugurii recoltați în provincia Verona

23 000 kg de struguri la hectar

Tipurile „Vallagarina” care specifică soiul de struguri – pentru strugurii recoltați în provincia Trento

19 500 kg de struguri la hectar

6. Aria geografică delimitată

Aria de producție a strugurilor utilizați pentru producerea vinurilor „Vallagarina” include:

— întreg teritoriul administrativ al localităților Ala, Aldeno, Avio, Besenello, Brentonico, Calliano, Cimone, Garniga, Isera, Mori, Nogaredo, Nomi, Pomarolo, Rovereto, Terragnolo, Trambileno, Vallarsa, Villa Lagarina și Volano din provincia autonomă Trento;

— o parte definită a teritoriului localităților Brentino Belluno, Dolcè și Rivoli Veronese din provincia Verona.

Aria de producție cuprinde aria cunoscută din punct de vedere geografic și istoric sub denumirea „Vallagarina”, care se întinde pe o porțiune de aproximativ 60 km de-a lungul râului Adige, între provinciile Trento și Verona.

Aria ține de zonele viticole „C I” (în ceea ce privește aria situată în provincia Trento) și „C II” (în ceea ce privește aria situată în provincia Verona) ale UE.

7. Soiul/soiurile principal(e) de struguri de vin

Grapariol B.

Gosen N.

Goldtraminer B.

Garganega B. – Garganego

Franconia N.

Forsellina N.

Maor B.

Manzoni Bianco B. – Incrocio Manzoni 6.0.13 B.

Malvasia Istriana B. – Malvasia

Malvasia Bianca Lunga B. – Malvoisier

Corbina N. – Corbinella

Chardonnay B.

Lagrein N.

Lagarino B.

Kerner B.

Johanniter B.

Helios B.

Groppello di Revò N. – Groppello

Bianchetta Trevigiana B. – Bianchetta

Barbera N.

Durella B. – Durello

Dindarella N.

Croatina N. – Bonarda

Corvinone N.

Corvina N. – Cruina

Cortese B. – Bianca Fernanda

Ancellotta N. – Lancellotta

Casetta N.

Carmenère N. – Cabernet Nostrano

Cabernet Sauvignon N. – Cabernet

Cabernet Franc N. – Cabernet

Bronner B.

Verdealbara B.

Veltliner B. – Grüner Veltliner

Turchetta N.

Tocai Friulano B. – Tuchì

Moscato Bianco B. – Moscato Reale

Teroldego N.

Syrah N. – Shiraz

Sylvaner Verde B. – Sylvaner

Spigamonti N.

Solaris B.

Sennen N.

Schiava Grossa N. – Großvernatsch

Schiava Grigia N. – Grauvernatsch

Riesling Renano B. – Riesling

Riesling Italico B. – Welschriesling

Rebo N.

Raboso Veronese N. – Raboso

Turca N.

Trebbiano Toscano B. – Procanico

Trebbiano Romagnolo B. – Trebbiano

Trebbiano Giallo B. – Rossetto

Trebbiano di Soave B. – Turbiana

Traminer Aromatico Rs. – Gewürztraminer

Petit Verdot N.

Pavana N.

Paolina B.

Oseleta N.

Nosiola B.

Schiava Gentile N. – Mittervernatsch

Sauvignon B. – Sauvignon Blanc

Sangiovese N. – Sangioveto

Saint Laurent N.

Rossignola N. – Rossetta

Rossara N.

Rondinella N.

Molinara N.

Meunier N.

Merlot N.

Marzemino N. – Berzemino

Marzemina Grossa N. – Marzemina Bastarda

Pinot Nero N. – Pinot

Pinot Grigio – Pinot

Pinot Bianco B. – Pinot

Lambrusco a Foglia Frastagliata N. – Enantio N.

Negrara N.

8. Descrierea legăturii (legăturilor)

IGP „Vallagarina” – toate categoriile de produse: Vin (1), Vin spumant (4), Vin spumant de calitate (5), Vin spumant de calitate de tip aromat (6), Vin petiant (8)

Factori naturali cu relevanță pentru legătură

Vallagarina cuprinde suprafața care se întinde de-a lungul râului Adige, între provinciile Trento și Verona. Viticultura reprezintă principala activitate agricolă în această zonă, inclusiv în ceea ce privește peisajul. Zona are contururile tipice ale văilor glaciare ample, cu pante abrupte limitate de stânci verticale. Vița-de-vie acoperă terenul situat între 100 și 700 de metri deasupra nivelului mării. Solurile văii sunt alcătuite din sedimente aluvionare cu o textură predominant argiloasă și nisipoasă și dintr-o proporție mare de nisip fin; în general, nu sunt roci și pietre, cu excepția câtorva zone inundate din apropierea conurilor aluvionare. Solurile sunt destul de tinere și variază de la adânc până la foarte adânc, cu o textură predominant lutoasă până la nisipos-lutoasă, și au adesea un conținut ridicat de calcar; drenajul interior este de obicei bun. Zona deluroasă este formată din conuri calcaroase, în general cu un nivel ridicat de carbonați și cu multe roci și pietre. Pe dealurile dintre Isera și Brentonico există soluri provenite din substraturi bazaltice. În locurile în care pantele sunt mai abrupte, solurile sunt terasate cu ziduri din piatră uscată. Vallagarina este o zonă de tranziție între climatul alpin și climatul mai temperat al Prealpilor din Veneto. Verile sunt caniculare, dar, mai ales la sfârșitul verii, zonele deluroase se bucură de o variație semnificativă a temperaturii între zi și noapte. Iernile sunt reci și temperaturile pot scădea sub zero grade; temperaturile sunt mai blânde decât cele din zonele aflate mai spre nord, datorită curenților din zona lacului Garda, din apropiere. Precipitațiile sunt tipice regiunii mediteraneene, înregistrându-se medii anuale de 850/1 000 mm de precipitații.

Factori istorici și umani cu relevanță pentru legătură

Cultivarea viței-de-vie în zonă datează din vremea civilizației Paleoveneto sau a civilizației etrusco-retice (secolele VII-V î.Hr.). Încă din epoca romană, poziția strategică a zonei care face legătura între nordul și sudul Europei a făcut posibil ca vinurile să se răspândească atât pe piețele din nord, cât și pe cele din sud. Stela funerară dedicată comerciantului de vin fabricat în regiunea Trento, Publius Tenatius Essimnus, care a fost descoperită în Passau, Germania, și care datează din secolul II/III d.Hr., constituie o dovadă semnificativă în acest sens. Arealul viticol a fost extins în mod considerabil prin anexarea la Republica Veneția, eveniment cu ocazia căruia a avut loc introducerea soiului Marzemino în regiunea Vallagarina. Ulterior, viticultura a mai pierdut din importanță atunci când fermierii locali și-au îndreptat atenția asupra cultivării duzilor, pentru a asigura hrana viermilor de mătase. Reconstrucția după perioada atacului filoxerei și reconstrucția postbelică au permis regiunii Vallagarina să își redobândească importanța în contextul producției naționale de vin încă din anii ’50. De atunci, dovezile arată că denumirea „Vallagarina” a fost utilizată în mod continuu, ceea ce a condus la recunoașterea indicației geografice cu același nume în 1995. De asemenea, denumirea geografică „Vallagarina” a fost utilizată istoric atât în cadrul rapoartelor de piață ale Camerei de comerț din Trento, cât și în cataloagele cu evenimentele dedicate vinului organizate în regiune de la începutul secolului XX.

Ulterior, activitățile viticole și oenologice din Vallagarina au fost influențate pozitiv datorită proximității școlilor de oenologie cu tradiție istorică San Michele all’Adige (Trento) și Conegliano Veneto (Treviso), care au contribuit, de la înființarea lor, la diseminarea noilor tehnici și cunoștințe viticole și oenologice.

În plus, contribuția părților interesate locale (viticultori și oenologi) la utilizarea metodelor de producție bazate pe durabilitatea ecologică și economică și la adoptarea unor tehnici și tehnologii inovatoare de producție este, de asemenea, crucială.

Caracteristicile și calitățile vinurilor cu IGP „Vallagarina” se datorează abilităților producătorilor de vin, care operează pe un teritoriu în care topografia și fragmentarea proprietății necesită un număr mare de ore de lucru pe an (sunt necesare peste 600 de ore pentru cultivarea unei plantații viticole cu suprafața de un hectar). În special, cea mai mare parte din acest timp este dedicată operațiunilor menite să optimizeze creșterea plantelor și coacerea strugurilor, prin stimularea rezistenței naturale la agenții patogeni și prin reducerea utilizării măsurilor de protecție a plantelor. În acest sens, ar trebui remarcat faptul că aproape întreaga suprafață cu viță-de-vie este cultivată în conformitate cu principiile legate de combaterea integrată și din ce în ce mai ecologică a dăunătorilor.

În prezent, viticultura este una dintre principalele activități economice ale regiunii Vallagarina, cu peste 800 de exploatații viticole, și are un impact pozitiv într-o serie de domenii, cum ar fi tradițiile populare, cultura, arta și gastronomia. Din punctul de vedere al mediului, vița-de-vie este, de asemenea, componenta peisajului care caracterizează teritoriul regiunii Vallagarina și constituie o condiție prealabilă pentru turismul vitivinicol.

IGP „Vallagarina” – Categorie (1) Vin

Informații privind calitatea deosebită a produselor, care poate fi atribuită originii geografice și legăturii de cauzalitate cu caracteristicile naturale și umane ale ariei geografice.

Condițiile pedologice și climatice ale ariei de producție a strugurilor, cum ar fi expunerea favorabilă a acesteia, brizele și vânturile, structura și compoziția solului, efectul atenuant al lacului Garda din apropiere și variația semnificativă de temperatură între zi și noapte oferă condițiile optime pentru obținerea unor struguri de înaltă calitate, cu o acumulare de substanțe aromatice și menținerea unui echilibru adecvat între conținutul de zahăr și de acid și caracteristicile organoleptice rezultante ale vinurilor.

Cea mai mare parte a acestui timp este dedicat „gestionării ecologice”, și anume operațiunilor menite să optimizeze creșterea plantelor și coacerea strugurilor, prin stimularea rezistenței naturale la agenții patogeni și prin reducerea utilizării măsurilor de protecție a plantelor.

Cunoștințele producătorilor în ceea ce privește caracteristicile diverselor soiuri de struguri din diferite arii de producție le permit acestora să planifice operațiunile de recoltare (încă efectuate manual) astfel încât să identifice cel mai bun moment posibil pentru recoltare, în conformitate cu caracteristicile dorite pentru vin.

Strugurii albi sunt, de obicei, recoltați timpuriu, pentru a le păstra componenta acidă, care este necesară pentru a se asigura faptul că vinurile au prospețimea caracteristică și notele fructate specifice; pe de altă parte, strugurii utilizați pentru producerea vinurilor roșii sunt recoltați mai târziu, pentru a le permite să ajungă la un grad mai ridicat de coacere și de complexitate, crescând astfel conținutul de alcool și de polifenol.

Spectrul de culori al vinurilor albe variază de la galben-pai la galben-auriu, ocazional cu nuanțe de verde-pal, acestea având o aromă fructată și proaspătă și un buchet ușor acid; atunci când vinurile sunt obținute din soiuri aromate sau semiaromate, această caracteristică este evidentă și resimțită în gust într-o măsură mai mare sau mai mică.

Vinurile albe provin, în principal, din zonele deluroase și au, de obicei, o structură medie, dar sunt foarte apreciate pentru prospețimea, parfumul și gustul lor echilibrat în ansamblu. Majoritatea vinurilor albe sunt produse din soiuri internaționale, care sunt, totuși, cultivate în zonă de mult timp, cum ar fi Chardonnay, Müller-Thurgau și Sauvignon, la care se adaugă o serie de soiuri autohtone, precum Nosiola și Traminer Aromatico.

Vinurile roșii provin, în principal, din solurile sedimentare profunde ale văii. Calitatea superioară a acestor soluri din punctul de vedere al conținutului de minerale favorizează producerea unor vinuri care sunt destul de complexe și structurate, adecvate, de asemenea, pentru maturare și care pot fi îmbunătățite prin depozitarea în recipiente din lemn pentru o perioadă moderată de timp. Vinurile sunt de culoare roșu-rubiniu mai mult sau mai puțin intensă, în funcție de durata de fermentație a pieliței; odată cu maturarea, culoarea poate evolua din punctul de vedere al tonurilor cromatice, dezvoltând nuanțe de portocaliu. Majoritatea vinurilor roșii sunt produse, de asemenea, din soiuri internaționale precum Merlot și Cabernet, la care se adaugă o serie de soiuri autohtone, cum ar fi Schiava, Lagrein și Teroldego.

Vinurile roze constituie, din punct de vedere cantitativ, o proporție minoră în cadrul vinurilor „Vallagarina” și sunt produse, în mare parte, dintr-o serie de soiuri (Schiava, Merlot) de struguri, prin fermentarea acestora fără pieliță sau, cel mult, pentru o scurtă perioadă de contact cu pielița. Vinurile roze au o culoare caracteristică roz deschis; au arome delicate, care amintesc de fructele de pădure, iar buchetul lor fructat este însoțit de o prospețime și un caracter băubil pronunțate.

Interacțiunea dintre factorii naturali (soiul de struguri, clima, solul), experiența dobândită de operatorii locali și tehnicile moderne de cultivare și vinificație fac posibilă producerea unor vinuri de calitate, ale căror caracteristici sunt legate atât de aria de producție, cât și de soiul de struguri din care provin. În special, combinația dintre factorii naturali, climatici și de mediu conferă vinurilor o structură adecvată, o tărie alcoolică moderată, o prospețime specială datorată conținutului ridicat de acizi, precum și o neobișnuită prospețime și intensitate a aromelor.

IGP „Vallagarina” – Categorii (4) Vin spumant, (5) Vin spumant de calitate și (6) Vin spumant de calitate de tip aromat

Informații privind calitatea deosebită a produselor, care poate fi atribuită originii geografice și legăturii de cauzalitate cu caracteristicile naturale și umane ale ariei geografice.

În cazul vinurilor spumante, legătura cu aria geografică este dată de tradiția în domeniul producerii vinurilor spumante cu care se poate lăuda zona. Producția de vinuri spumante datează de la începutul secolului XX și s-a dezvoltat în timp atât în ceea ce privește numărul de plantații viticole producătoare de vin, cât și în ceea ce privește tehnologia de producție de care dispun operatorii. Tradiția consacrată în domeniul producerii vinurilor spumante a identificat soiurile de struguri Chardonnay, Pinot Bianco, Pinot Grigio, Pinot Nero și Müller-Thurgau ca fiind deosebit de adecvate pentru producerea vinurilor spumante și a vinurilor spumante de calitate, atât cele produse dintr-un singur soi, cât și cele produse dintr-un amestec de soiuri, precum și soiul autohton de struguri Moscato Giallo ca fiind unica bază pentru producerea „vinurilor spumante de calitate de tip aromat”. Caracteristicile tipice ale vinurilor spumante cu IGP „Vallagarina” se bazează pe disponibilitatea materiei prime din arealul viticol situat la mare altitudine în care strugurii mențin, mai mult decât în alte părți, un echilibru între conținutul de zahăr și componenta acidă, ambele fiind îmbunătățite de variația de temperatură între zi și noapte, care, pe măsură ce crește altitudinea plantațiilor viticole, devine din ce în ce mai accentuată.

Aceste caracteristici, împreună cu atenția deosebită care se acordă strugurilor în timpul fazelor de cultivare și vinificație și în cursul perioadei ulterioare de fermentație secundară, conduc la obținerea unui produs finit cu calități speciale în ceea ce privește subtilitatea și eleganța.

Aceste vinuri spumante se caracterizează prin faptul că formează un guler fin și persistent de spumă și printr-o culoare care variază de la galben-pai până la galben-auriu, cu nuanțe de verde-pal. Ele au o aromă fină, uneori fructată, cu tentă de drojdie. Gustul este fin și armonios și caracteristic soiului Moscato dacă vinul spumant este obținut din acest soi de struguri.

Vinul spumant roze, obținut în principal din soiul de struguri Pinot Nero, este caracterizat prin spuma fină și persistentă și prin culoarea roz mai mult sau mai puțin intensă. El are o aromă distinctă și fină, cu tentă de drojdie. Gustul este fin și specific.

Toate categoriile de vin spumant (vin spumant, vin spumant de calitate, vin spumant de calitate de tip aromat) și toate tipurile (alb, roze) pot fi produse în versiuni de la „brut natural” la „dulce”, în funcție de conținutul de zahăr rezidual al produsului atunci când este consumat.

Interacțiunea dintre factorii naturali (soiul de struguri, clima, solul), experiența dobândită de operatorii locali și tehnicile moderne de cultivare și vinificație fac posibilă producerea unor vinuri de calitate, ale căror caracteristici sunt legate atât de aria de producție, cât și de soiul de struguri din care provin. În special, combinația dintre factorii naturali, climatici și de mediu conferă vinurilor o structură adecvată, o tărie alcoolică moderată, o prospețime specială datorată conținutului ridicat de acizi, precum și o prospețime și o intensitate neobișnuită a aromelor.

IGP „Vallagarina” – Categorie (8) – Vin petiant

Informații privind calitatea deosebită a produselor, care poate fi atribuită originii geografice și legăturii de cauzalitate cu caracteristicile naturale și umane ale ariei geografice.

Legătura cu aria geografică este stabilită de tradiția producerii în regiunea Vallagarina a vinurilor naturale petiante. Acest tip de producție, care a început încă din anii ’60 pentru a satisface cererea venită în principal de pe piețele germanofone, a cunoscut ulterior succesul și pe piața locală și națională. Acest succes a condus atât la asigurarea continuității producției, cât și la adaptarea tehnicilor de producție, care au determinat creșterea nivelului de calitate al vinurilor.

Conversia soiului „Vallagarina” a însemnat că cele mai multe soiuri de struguri negri au fost înlocuite cu soiuri de struguri albi, ceea ce a condus la creșterea disponibilității vinurilor cu caracteristici care le fac potrivite pentru transformarea în vinuri petiante. Acestea sunt în principal, dar nu exclusiv, aceleași soiuri ca și cele utilizate pentru producerea vinului spumant. Vinurile roșii și roze sunt, de asemenea, transformate în vinuri petiante, însă într-o măsură mai mică.

Producția de vinuri petiante cu IGP „Vallagarina” se bazează pe disponibilitatea materiei prime din arealul viticol situat la mare altitudine, în care strugurii mențin un echilibru între conținutul de zahăr și componenta acidă, îmbunătățit de variația de temperatură între zi și noapte, care, pe măsură ce crește altitudinea plantațiilor viticole, devine din ce în ce mai accentuată. Aceste variații ale temperaturii determină o acumulare considerabilă a precursorilor aromatici care conferă vinurilor caracteristicile organoleptice specifice.

Aceste caracteristici, împreună cu atenția deosebită care se acordă strugurilor în timpul fazelor de cultivare și vinificație și în cursul perioadei ulterioare de fermentație secundară, conferă vinurilor petiante acele caracteristici de prospețime și vivacitate care le disting și care au, de asemenea, legătură cu eliberarea moderată de dioxid de carbon.

Ca urmare, printre altele, a faptului că sunt necesare investiții semnificative pentru prelucrarea vinului petiant, producția acestui vin este concentrată într-un număr limitat de întreprinderi, care realizează acest proces și pentru terțe părți. Gradul ridicat de specializare a acestor întreprinderi, care dispun de echipamente avansate din punct de vedere tehnologic, a făcut posibilă îmbunătățirea tehnicii de fermentare secundară în recipiente de mare capacitate (autoclave), contribuind la îmbunătățirea calității vinurilor petiante.

Topografia terenului și fragmentarea proprietății justifică numărul mare de ore de lucru pe an (peste 600) necesar pentru cultivarea unui hectar de plantație viticolă. Cea mai mare parte din acest timp este dedicată operațiunilor menite să optimizeze creșterea plantelor și coacerea strugurilor, să stimuleze rezistența naturală la agenții patogeni și să reducă utilizarea măsurilor de protecție a plantelor. În acest sens, ar trebui remarcat faptul că aproape întreaga suprafață cu viță-de-vie este cultivată în conformitate cu principiile legate de combaterea integrată și din ce în ce mai ecologică a dăunătorilor.

Interacțiunea dintre factorii naturali (soiul de struguri, clima, solul), experiența dobândită de operatorii locali și tehnicile moderne de cultivare și vinificație fac posibilă producerea unor vinuri de calitate, ale căror caracteristici sunt legate atât de aria de producție, cât și de soiul de struguri din care provin. În special, combinația dintre factorii naturali, climatici și de mediu conferă vinurilor o structură adecvată, o tărie alcoolică moderată, o prospețime specială datorată conținutului ridicat de acizi, precum și o neobișnuită prospețime și intensitate a aromelor.

Și în acest caz, proximitatea institutului agricol San Michele all’Adige și a școlii de oenologie Conegliano a contribuit la dezvoltarea cunoștințelor tehnice necesare producerii de vinuri petiante de înaltă calitate, utilizând soiurile de viță-de-vie cultivate în zonă, precum și la diseminarea acestor cunoștințe în rândul viticultorilor și oenologilor.

9. Condiții suplimentare esențiale

Derogări pentru aria de producție a vinului

Cadrul juridic: Legislația UE

Tipul condiției suplimentare: Derogare privind producerea în aria geografică identificată

Descrierea condiției:

Pe lângă aria de producție a strugurilor, producerea vinurilor și transformarea acestora în vinuri petiante și în vinuri spumante pot fi realizate, de asemenea, pe întreg teritoriul regiunii Veneto și în regiunea învecinată Lombardia, cu condiția ca exploatațiile în cauză să poată demonstra că au o tradiție neîntreruptă în producerea vinurilor cu IGP „Vallagarina” în ultimele cinci campanii vitivinicole.

Această derogare se bazează pe o tradiție consacrată și permite producătorilor în cauză să utilizeze, de asemenea, instalații de prelucrare situate în zonele din vecinătatea ariei de producție a strugurilor menționate anterior; în același timp, derogarea nu se extinde la alte unități de prelucrare, printre altele, pentru a simplifica controalele necesare.

Indicarea denumirii soiului de struguri pe etichetă

Cadrul juridic: Legislația UE

Tipul condiției suplimentare: Dispoziții suplimentare privind etichetarea

Descrierea condiției:

Etichetele vinurilor cu IGP „Vallagarina” pot indica denumirea unuia sau a două soiuri de struguri, cu excepția următoarelor soiuri, care sunt interzise în mod expres în denumire și prezentare:

— Soiul Pinot Grigio este exclus în cazul vinurilor din provincia Verona.

— Soiurile Pinot Grigio și Marzemino sunt excluse în cazul vinurilor din provincia Trento.

În cazul vinurilor spumante, se poate face referire la un soi sau la două soiuri, limitate la următoarele soiuri:

— Vin spumant și vin spumant de calitate: Chardonnay, Pinot Bianco, Pinot Nero și Müller-Thurgau;

— Vin spumant de calitate de tip aromat: Moscato Giallo.

În plus, pentru a denumi vinurile cu IGP „Vallagarina” cu denumirea a două soiuri de struguri de aceeași culoare, strugurii din soiul de struguri „minor” trebuie să reprezinte în continuare peste 15 % din total, iar soiurile trebuie indicate pe etichetă în ordinea descrescătoare a cantității de struguri utilizate în mod efectiv. Scopul este de a se asigura faptul că aceste vinuri reflectă caracteristicile ambelor soiuri de struguri din care sunt produse.

Link către caietul de sarcini

https://www.politicheagricole.it/flex/cm/pages/ServeBLOB.php/L/IT/IDPagina/13199

(1) JO L 347, 20.12.2013, p. 671.